พล.อ.ประยุทธ์ จันทร์โอชา ผู้บัญชาการทหารบก กล่าวว่า ขณะนี้ทุกฝ่ายมีความพยายามให้เกิดการปรองดอง ก็เชื่อว่าทุกฝ่ายต้องการให้ประเทศชาติเดินไปข้างหน้า โดยต้องให้ผู้ที่เกี่ยวข้องนั้น มาพูดคุยกัน ซึ่งคนไทยอาจมีความคิดเห็นที่แตกต่างกัน แต่ต้องหาจุดต่างมาแก้ไขปัญหาให้ได้ ซึ่งที่ผ่านมาก็มีบทเรียนมาหลายครั้ง และเชื่อว่าครั้งนี้น่าจะเป็นครั้งสุดท้ายในความขัดแย้ง และเวลานี้ไม่ใช่เวลาที่ทหารจะเข้าไปเกี่ยวข้อง โดยขอให้เป็นไปตามกระบวนการของกฏหมาย แต่ก็ยอมรับว่าเหตุการ 19 กันยายน ปี 2549 ก็ไม่ได้ถูกกฎหมาย ซึ่งตนก็ไม่ทราบถึงเหตุผล เนื่องจากไม่ใช่หัวหน้าคณะปฏิวัติ โดยต้องไปถามหัวหน้าผู้ทำการปฏิวัติเอง ทั้งนี้ก็อย่าให้เหตุการณ์เช่นนั้นเกิดขึ้นอีก ส่วนกระแสข่าวที่ว่าจะมีการปฏิวัติ รอบ 2 หรือไม่นั้น ให้ไปถามคนพูด และคนเขียนเอาเอง แต่ก็เชื่อว่าทุกคนต่างก็หวังดีกับบ้านเมือง อย่างไรก็ตามทหารจะอยู่ในจุดที่ควรอยู่ ทำหน้าที่ของทหารให้ดีที่สุด เพื่อรักษาอธิปไตยทำตามระเบียบคำสั่ง ซึ่งขณะนี้ก็ยังไม่มีการร้องขอในเรื่องใดมา